- Verden skriker etter handling

I EU-parlamentet tirsdag lovet ordfører Leif Johan Sevland at Stavanger vil være på Europa-toppen i CO2-kutt. — Dette blir krevende for oss alle, sa Sevland etter signeringsseremonien.

Publisert: Publisert: 10. februar 2009

Elisabeth Seglem Journalist

Denne artikkelen er over 11 år gammel

Som første norske by har Stavanger forpliktet seg til å samarbeide om å kutte CO2-utslippene med mer enn en 20 prosent de neste 10 årene.

— Vi er nødt til å gjennomføre tiltak. Verden skriker etter handling, sier Leif Johan Sevland.

Høyre-ordføreren dro tidlig tirsdag morgen til Brussel for å signere den såkalte «Ordføreravtalen». 170 europeiske byer gått sammen i kampen om å om å redusere CO2-utslippene sine med mer enn 20 prosent innen 2020, etter initiativ fra EU-kommisjonen. Og flere byer står på trappene og vil gjøre det samme.

Da bystyret i Stavanger i september i fjor vedtok å delta i det ambisiøse klimasamarbeidet sa ordfører Sevland fra talerstolen:

«Alle innbyggere i Stavanger har rett til å leve i en by hvor klimautfordringen tas på alvor og hvor man har en konkret plan for hvordan den skal bekjempes. Tiltak må bli gjort og i denne saken skal Stavanger vise lederskap, ikke bare ovenfor sine innbyggere, men også ovenfor resten av landet».

Nesten umulig

Miljøvernsjef Olav Stav i Stavanger sier kommunen har planene klare for hvordan klimamålene skal nås.

— Men er det mulig å kutte CO2-utslippene med mer enn 20 prosent på 10 år?

— Det er en kjempeutfordring – helt på grensen av hva som er mulig. Men det hadde vært utrolig kjekt om vi hadde klart det!

I dag står transport for 65 prosent av klimagassutslippene. Knapt 25 prosent er energibruk i bygg og anlegg, mens 10-12 prosent er knyttet til industri og avfall, forklarer Stav.

Og til tross for at det er år siden Stavanger startet klimakampen, så stiger CO2-utslippene fortsatt.

— Veksten har vært jevn, og selv om den flater ut, så er det betydelige grep som skal til for å redusere utslippene med mer enn 20 prosent, sier Stav.

Han trekker fram to forhold som har bidratt til økte utslipp.

Stavanger er i sterk vekst og utvikling.

En har ikke klart å vri folks reisevaner over fra bil til sykkel og kollektiv transport.

I godt byselskap

I tillegg til Stavanger deltok byer som Göteborg, München, Madrid, Lisboa, Brussel, Hamburg, Stockholm, Frankfurt, Paris, Amsterdam, Helsingfors, Dublin og Århus under gårsdagens seremoni.

— Vi skal forplikte oss, lære av hverandre og jobbe sammen for å nå målet. I dette samarbeidet skal vi i Stavanger også kunne måle oss mot andre byer og se hvor vi ligger i forhold til et klimaregnskap, forklarer Sevland.

- Er du klar for drastiske tiltak?

— Jeg tror nok mye må til, ja.

— Fylket ber Stavanger si nei til nye store kontorbygg nord på Forus for ikke å undergrave bybanen og bidra til økt biltrafikk. Enig?

— Som medlem i styret i Forus Næringspark er jeg inhabil når denne saken kommer til kommunen og da er jeg er nøye med ikke å kommentere, svarer Sevland.